  Виталий Пронин Эжен Чаплин Александр Батуевен ӵош.Эжен Чаплин Швейцариысь комикъёслэн фестиваленызы кивалтэ. Татчы со вуиз ӟуч цирк школаен матысьгес тодматскыны но клоунъёсты дунъяны. Жюриын нырысьсэ ужазы Монголиысь циркез азинтонъя центрлэн президентэз Эрдене Нергуи но Москваысь М. Румянцев (Карандаш) нимо эстрадно-цирковой училищелэн директорез Валентина Савина. Екатеринбургысь цирклэн кивалтӥсез Анатолий Марчевский нырысьсэ гинэ уг вуы ни та фестивале. Со пусъе, кызьы арысь аре будо вожвылъяськисьёслэн быгатонлыкъёссы, озьы ик цирк искусствоез ӟечгес валаны-дунъяны кутске Ижысь учкись. - Кинлы сётомы Зарни гондыръёсты таяз фестивальын, жюри соку ик огкылэ вуиз, нош кыкетӥ-куинетӥ интыосты люкыны капчи ӧй вал. Цирк - со спорт ӧвӧл. Жонглёръёсты ик пӧртэм сямен дунъяны луэ. Куд-огез куинь шарез бергатэ, но учкисьёслэсь сюлэмзэс ас палаз берыктэ, мукетыз 11 шарен шудэ, нош учкисьёс нокыӵе ик уг карисько кадь. Соин ик ми, номерлэсь аспӧртэмлыксэ, секытсэ, чеберзэ сяна, артистлэсь залэз вырӟытыны, мылкыдзэ сётыны быгатэмзэ лыдэ басьтӥськомы на, - шуиз Анатолий Марчевский. Галина Савина Туспуктӥз Н. Глухов  Теги: Ижысьцирк фестиваль  